# **UNDRINGSSAMTALE MED BARN OG UNGDOM**

## Hvem

Den som skal snakke med barnet, må være en barnet har tillit til og som samtidig er trygg nok til å håndtere de svarene barnet gir.

## Hvor

Det bør være et sted som føles trygt og naturlig for barnet, hvor man kan snakke uforstyrret. NB! Relasjon har mer å si enn kontekst.

## Hvordan

Innledning – Fortell barnet hva du har observert, og at du lurer på om barnet har det bra. Fortell barnet at du ønsker at det skal ha det trygt og at du vil vite hvordan barnet opplever å være han/ henne. NB! Tilpass innledningen til barnets alder. For små barn kan det være lurt å introdusere temaet med en bok, dukkehus, bamse, tegninger el.

## Fri fortelling

Forsøk å få barnet til å fortelle selv. Dersom barnet ikke sier noe, legg frem din teori – «Kan det være at det er…» for å komme i gang. Gjenta det barnet sier for å få det til å fortelle mer. Still få spørsmål og tål stillhet.

## Sonderende fase

Nå er tiden inne for å stille spørsmål. «Du fortalte at…», «Fortell mer om…», «Jeg fikk ikke helt med meg det du sa om...», «Stemmer det at du sa…», osv.

## Avslutning

Oppsummer det dere har pratet om. Bli enige om hva dere gjør videre. Spør om tillatelse til å fortelle videre dersom det kom frem informasjon som må deles med flere. Lov aldri barnet at du ikke skal si noe videre dersom det avdekkes noe som må tas tak i. Trygg barnet på at du skal hjelpe det med problemene som eventuelt dukker opp.